Herforingjastjórnin í Mjanmar sakaði í morgun Aung San Suu Kyi um að hafa þegið ólöglega jafnvirði meira en 150 milljóna króna í fé og gulli. Þetta eru alvarlegustu ásakanir sem birtar hafa verið á hendur henni.
Aung San Suu Kyi, sem herinn í Mjanmar steypti af stóli í byrjun síðasta mánaðar, var í morgun sökuð um að hafa ólöglega þegið fé og gull, jafnvirði um 77 milljóna króna í peningum og ríflega ellefu kíló af gulli að verðmæti allt að 80 milljóna króna.
Fulltrúi herforingjastjórnarinnar greindi frá þessu í morgun, en vísaði ekki til neinna sönnunargagna máli sínu til stuðnings. Þetta eru alvarlegustu ásakanir sem birtar hafa verið á hendur Suu Kyi, en hún hefur einnig verið ákærð fyrir að skapa glundroða og ótta í landinu, fyrir að hafa ólögleg fjarskiptatæki undir höndum og fyrir að brjóta sóttvarnareglur. Suu Kyi hefur verið í haldi á leyndum stað frá því herinn hrifsaði völdin. Win Mynt forseti og nokkrir ráðherrar hafa einnig verið ákærðir fyrir spillingu. Ekkert lát er á mótmælum gegn herforingjastjórninni í Mjanmar og voru að minnsta kosti sjö mótmælendur skotnir til bana í morgun. Yfir sextíu hafa látið lífið í mótmælunum. Öryggisráð Sameinuðu þjóðanna fordæmdi í gær aðgerðir hersins gegn mótmælendum í landinu. Tillaga þess efnis var lögð fram af Bretum. Ekki náðist samstaða í öryggisráðinu um að fordæma sjálft valdaránið og hótanir um aðgerðir vegna þess. Voru orð þess efnis felld úr þeirri yfirlýsingu sem samþykkt var í lok fundar.